[{"text_idx": "#000001", "text": "2022ko uztailean, Espainiako Gobernuko Ministroen Kontseiluak 629/2022 Errege Dekretua onartu zuen, Gizarteratze, Gizarte Segurantza eta Migrazio Ministerioak Atzerritartasun Legeari proposatutako aldaketak dituena. Bertan, egoitza- eta lan-baimenak lortzeko lehendik zeuden errotzeak aldatzeaz gain, errotze mota berri bat gehitu zen: prestakuntzagatiko errotzea, LHko ekosistemari zuzenean eragiten diona. Aldaketa horietan sakontzeko, Ikaslan Bizkaiak informazio jardunaldi batzuk antolatu ditu, Biltzen zerbitzu publikoko teknikari juridiko den Nuria Marti\u0301nezek emango dituena. Lehenengoa atzo ospatu zen San Jorge LHIIn, eta bihar ikastetxe berean errepikatuko da."}, {"text_idx": "#000002", "text": "Prestakuntzagatiko errotzea ez da ikasketa-bisarekin nahastu behar. Azken horrek astean 30 ordu arte lan egiteko aukera ematen du orain, aurretik zeuden 20 orduko gehienekoaren aldean, eta ikasketa-bisa lan-baimen batera aldatzeko 3 urteko epea kendu da. Gutxienez 2 urteko egonaldia duten pertsonei prestakuntzagatiko errotzea eskatzeko aukera berria ematen zaie, titulu ofizial bat lortzera dakarten ikasketak egitea erabakitzen badute, egingo den prestakuntzaren matrikula aurkeztuz. Hor du garrantzia Lanbide Heziketak, Erdi Mailako eta Goi Mailako heziketa-zikloen eta Profesionaltasun Ziurtagiriak lortzeko ikastaroen eskaintzarekin. Martinezek azpimarratu zuenez, baimendutako prestakuntzetako bat amaitu ondoren (presentzialak izan behar dira), eskatzaileak lana bilatu eta lan-baimena lor dezake."}, {"text_idx": "#000003", "text": "Era berean, Biltzeneko teknikariak legearen aldaketa berrietan gainerako errotze moten aldaketak azpimarratu zituen: soziala, lanekoa eta familiakoa. Errotzeari buruzko eta bereziki prestakuntzagatiko errotzeari buruzko xehetasun gehiago jasotzeko interesa duen edonork, bihar San Jorge LHIIra joateko aukera izango du, Ikaslan Bizkaiaren eskutik ospatzen ari diren jardunaldien bigarren egunera. LHko ikastetxe publikoen elkartetik, migratzaileak Euskadiko produkzio-sareak gero eta gehiago eskatzen duen eta doakoa den prestakuntza honetara hurbiltzeko aukera antzeman dugu, haien errotzea eta gizarteratzea errazteko."}, {"text_idx": "#000004", "text": "La entrada Ikaslan Bizkaiak, Biltzen erakundearekin lankidetzan, prestakuntzagatiko errotzeari hurbiltzen gaitu se publico\u0301 primero en IkaslanBizkaia."}, {"text_idx": "#000005", "text": "Urriaren 31ra arte dago zabalik kontrataziorako Lehen Aukera 2023 laguntzak eskatzeko epea.\nTalentu gaztea kontratatu nahi duten enpresek 2.450 eta 13.970 euro arteko laguntza ekonomikoak eskuratu ahal izango dituzte, kontratu motaren, lanaldiaren, titulazio akademikoaren eta kontratatutako pertsonaren generoaren arabera.\nIkaslan Bizkaiak laguntzak eskatzeko behar den dokumentazioa kudeatzen du, enpresarentzako inongo kosturik gabe."}, {"text_idx": "#000006", "text": "2022ko abenduaren 31n ireki zen gehienez ere 6 hilabeteko lan-esperientzia duten 16 eta 30 urte bitarteko gazteak kontratatzeagatiko laguntzak eskatzeko beharrezkoa den dokumentazioa aurkezteko epea. Eusko Jaurlaritzaren Lehen Aukera programaren baitako laguntzak dira, eta lan-esperientzia gutxi duten gazteei beren titulazioekin zerikusia duten lanpostuak eskuratzen laguntzeko helburua dute."}, {"text_idx": "#000007", "text": "Lehen Aukera dirulaguntza jasotzeko, ezinbestekoa da kontratatutako pertsonaren prestakuntza-mailarekin bat datorren lan-kontratu bat formalizatzea. Kontratuak mugagabeak edo praktiketakoak (gutxienez 6 hilabeteko iraupenekoak) izan daitezke, lanaldi osokoak edo lanaldi partzialekoak (gutxienez lanaldiaren % 70ekoak)."}, {"text_idx": "#000008", "text": "Ikaslan Bizkaiak, Lanbideren erakunde laguntzailea den aldetik, doan kudeatzen du Lehen Aukera laguntza-programan parte hartu ahal izateko dokumentazioa, IkasEnplegu Laneko Bitartekaritza Zerbitzuaren bitartez. Ez hori bakarrik, zerbitzu horrek lagundu egiten die enpresei dirulaguntza lortzeko bete beharreko eskakizunak hobekien betetzen dituzten Lanbide Heziketako teknikarien eta goi-mailako teknikarien artean talentua identifikatzen eta erakartzen."}, {"text_idx": "#000009", "text": "Formalizatutako kontratu bakoitzeko enpresak jaso dezakeen dirulaguntzaren zenbatekoa honako hauen arabera zehazten da: titulazio akademikoa, kontratuaren iraupena eta lanaldia. Gainera, zenbateko hori % 10 handitzen da emakumeak kontratatzen badira."}, {"text_idx": "#000011", "text": "4.550 \u20ac gutxienez 6 hilabeteko praktiketako kontratu bakoitzeko.\n7.280 \u20ac gutxienez 12 hilabeteko praktiketako kontratu bakoitzeko.\n10.900 \u20ac kontratu mugagabe bakoitzeko."}, {"text_idx": "#000013", "text": "3.500 \u20ac gutxienez 6 hilabeteko praktiketako kontratu bakoitzeko.\n5.600 \u20ac gutxienez 12 hilabeteko praktiketako kontratu bakoitzeko.\n8.400 \u20ac kontratu mugagabe bakoitzeko."}, {"text_idx": "#000014", "text": "5.300 \u20ac gutxienez 6 hilabeteko praktiketako kontratu bakoitzeko.\n8.480 \u20ac gutxienez 12 hilabeteko praktiketako kontratu bakoitzeko.\n12.700 \u20ac kontratu mugagabe bakoitzeko."}, {"text_idx": "#000015", "text": "La entrada 30 urtetik beherako gazteak kontratatzeko laguntzak se publico\u0301 primero en IkaslanBizkaia."}, {"text_idx": "#000016", "text": "Ikaslan Bizkaia prestakuntza-prozesuetan benetako integrazioa bermatzen duten soluzioak lortzera bideratutako nazioarteko proiektu bateko liderra da."}, {"text_idx": "#000017", "text": "EduChampions \u2013 Fostering edupreneurship to embrace learners\u2019 diversity izeneko proiektuaren abiapuntua da ezinbestekoa dela edozein motatako zailtasunak eta/edo aukera gutxiago dituzten pertsonek beren bizitzetan aurrera egiteko baldintza eraginkorrak sortzea. Izan ere, hezkuntzak funtsezko rola du ekuazio horretan, norbanakoaren garapen pertsonala, soziala eta profesionala ahalbidetzen duen eragile bultzatzaile gisa. Dena den, ingurune horretan gertatzen diren integrazio-prozesuei heltzeko, ez da nahikoa tresna metodologiko eta teknologikoak atontzea: hezkuntza-ekosistemetako eraldaketak bideratuko dituzten ikuspegi berritzaileak ere behar dira."}, {"text_idx": "#000018", "text": "Azken urteetan hainbat dira edupreneur ikuspegitik hezkuntzaren arloan berrikuntzak proposatu dituzten ekimenak. Pertsona horien guztien helburua da balioa emango duten eta ekonomikoki bideragarriak izango diren prestakuntza- eta heziketa-soluzio berritzaileak proposatzea. Ildo horretan, egiten dituzten aldaketa-proposamenak ez dira irudimenean geratzen: posible da ideia horiek gauzatzea, hain zuen, berrikuntza-prozesuan ideiaren bideragarritasunari loturiko hainbat alderdi aurreikusten direlako. Besteak beste, beharko diren baliabideak eta espero den eragina."}, {"text_idx": "#000019", "text": "Edupreneur mentalitatea sustatzea hezkuntza-arloko profesionalengan"}, {"text_idx": "#000020", "text": "EduChampions proiektuaren helburua da irakasleei eta hezkuntza-arloko espezialistei erreferentziak eta tresnak ematea, beren aditu posiziotik gaikuntza-prozesuetan ekitatea eta aukera-berdintasuna bermatuko dituzten hobekuntzak susta ditzaten."}, {"text_idx": "#000021", "text": "Abiapuntua da denok garela behar ezberdinak dauzkagun ikasleak. Horregatik, proiektua edupreneurrak diren pertsonen historia inspiratzaileetan oinarrituko da. Edupreneur delakoak hezkuntzaren arloan beren narratiba eta ikuspegietan praktika berritzaileak bilatzeko ekintzailetzara jo duten pertsonak dira, zehazki, Lanbide Heziketaren arloan jarduten dutenak. Adibide horiei esker, errazagoa izango da ikasleengan zentratutako pedagogiekin, tresna digitalen erabilera esanguratsuarekin eta hezkuntza-arloko ekintzailtzarekin lotutako estrategia eta tresna garrantzitsuenak identifikatzea. Esperientzia horietatik abiatuta, EduChampions proiektuak informazioa bildu eta sintetizatu egingo du, hezkuntza-arloko profesionalei beren egungo praktikak birpentsatzen eta aniztasuna ikasgelan modu erreal eta efektiboan integratzeko aukera berriak aztertzen lagunduko dieten ikaskuntza-baliabideak sortzeko."}, {"text_idx": "#000022", "text": "Zehazki, honako hauek izango dira proiektuaren emaitzak:"}, {"text_idx": "#000023", "text": "Taula interaktiboa: hezkuntza-ekosistemen aldaketan eragiten dute edupreneur delakoen lorpenak erakusten dituzten infografia interaktiboak.\nIkaskuntza-ibilbidea: irakasle-taldeek hezkuntza-arloko ekintzailentzarako dituzten gaitasunak garatzeko informazio-ibilbidea.\nSareko ikaskuntza-estazioak: sarbide irekiko online plataforma, EduChampions proiektuak garatutako infografiak, tresnak eta ariketak bilduko dituena."}, {"text_idx": "#000024", "text": "Ikaslan Bizkaiak koordinatuko du EduChampions taldea proiektuak hartuko dituen bi urteetan"}, {"text_idx": "#000025", "text": "Lanbide Heziketako, berrikuntzako, hezkuntza-arlora egokitutako garapen teknologikoko, estrategiako, gizarte-integrazioko eta aniztasuneko adituak biltzen dituen talde transnazional bat arduratuko da proiektuaz. Guztira, 7 herrialde ordezkatzen dituzten Europako 8 erakunde egongo dira tartean."}, {"text_idx": "#000027", "text": "Aurreikuspenen arabera, urtarrilean abiatuko da proiektua Grezian, eta 2024ko amaieran bukatuko da."}, {"text_idx": "#000028", "text": "Hemen aurki dezakezu proiektuari buruzko informazio gehiago."}, {"text_idx": "#000029", "text": "La entrada EduChampions proiektua: edupreneur mentalitatea, aniztasuna ikasgelan hobeto integratzeko gida se publico\u0301 primero en IkaslanBizkaia."}, {"text_idx": "#000030", "text": "2022-2023 ikasturtean, 7.814 ikasle daude matrikulatuta B eta D ereduetan. Iaz 7.344 ziren. Goranzko joera horrek erakusten du eraginkorra izaten ari dela euskal Lanbide Heziketak hezkuntza euskalduntzeko egiten duen esfortzua."}, {"text_idx": "#000031", "text": "Azken urteotan B eta D ereduetako eskaintza zabaldu egin da LHn, eta horregatik, handitu egin da EAEn lanbide-heziketako zikloetan euskaraz matrikulatzen den ikasleen kopurua. Are gehiago, lurralde osoko LHko ikasleen % 50 izatera iritsi da, Eusko Jaurlaritzako Lanbide Heziketako Sailburuordetzaren Plangintza eta Antolaketako zuzendari Nicola\u0301s Sagarzazuk urriaren 18an egin zen Hizkelan jardunaldian esandakoari jarraikiz."}, {"text_idx": "#000032", "text": "Bizkaian, joera gorakorra izan da 2016-2017 ikasturtetik, albiste honi atxikitako grafikoan ikus daitekeen bezala. Gaur egun, duela sei urte zegoen kopuruaren bikoitza baino handiagoa da zikloak euskaraz egiten dituzten ikasleen kopurua. Zehazki, 3.490 ikasle zeuden lehen eta indarreko ikasturtean, aldiz, 7.814. Bada, handitu egin da matrikula kopurua B eta D ereduetan, baina bereziki azpimarratzekoa da B ereduan egon den hazkundea: 2017tik, 2.000 ikasle baino gehiago matrikulatu dira eredu horretan. Euskara hutsean ikasten diren zikloetan, ostera, hazkundea 875 pertsonakoa izan da. Gauzak horrela, 2022-2023 ikasturtean 4.706 eta 3.108 ikasle daude, hurrenez hurren, B eta D ereduetan."}, {"text_idx": "#000034", "text": "Ikaslan Bizkaiak neurriak hartzen jarraituko du LHko zikloak euskaraz ikasteko eta euskara ikasgela barruan eta kanpoan erabiltzeko ekintzak sustatzeko. Testuinguru horretan, bat egiten dugu hainbat ekintzarekin, besteak beste, orain martxan dagoen Euskaraldiarekin. Horren harira, gure ikastetxeetako ikasle eta langile guztiak animatzen ditugu ahobizi edo belarriprest txapak soinean eramatera eta euskara erabiltzera, beren hizkuntza-konpetentzien arabera."}, {"text_idx": "#000035", "text": "La entrada Bostehun ikasle gehiago ari dira Bizkaian LHko zikloak euskaraz ikasten se publico\u0301 primero en IkaslanBizkaia."}, {"text_idx": "#000037", "text": "Atzerritarren Erregelamendua (629/2022) uztailean onartu zuen Estatuko gobernuak, eta eguneratu egin ditu egiaztagarria den prestakuntza bat egiten duten atzerritarrei aldi baterako bizileku-baimena emateko bete beharreko eskakizunak. Besteak beste, arau berriak aukera ematen die prestakuntza egiaztatua egiten dutenei prestakuntzagatiko errotzea lortzeko. Aldagai hori zuzenean dago lotuta LHko ikastetxeek ematen dituzten enplegurako prestakuntzako ikastaroekin, eta, salbuespenez, baita iraupen luzeagoko prestakuntza-eskaintzekin ere, adibidez, LHko masterrarekin."}, {"text_idx": "#000039", "text": "Interesdunentzat bertaratzea errazagoa izan dadin, bi egunetan egingo da jardunaldia: 2023ko urtarrilaren 17an (asteartea) eta 19an (osteguna). Saioek 2 orduko iraupena izango dute eta CIFP San Jorge LHIIn egingo dira, Santurtzin."}, {"text_idx": "#000040", "text": "Edukiera mugatuta dagoenez, ezinbestekoa da jakitea zenbat pertsona bertaratuko diren. Horregatik, formulario honetan eman behar da izena jardunaldian parte hartzeko."}, {"text_idx": "#000041", "text": "La entrada \u201cPrestakuntzagatiko errotzea\u201d jardunaldia se publico\u0301 primero en IkaslanBizkaia."}, {"text_idx": "#000043", "text": "Azken 7 urteotan, Euskadiko Odol Emaileen Elkartea Ikaslan Bizkaiarekin aritu da lankidetzan LHko ikasle eta profesionalen artean odol-emateen inguruko sentsibilizazioa eta sustapena egiteko. Erakunde biek 2015ean sinatu zuten lankidetza-hitzarmenaren testuinguruan, elkarteko aditu bat LHko ikasgeletara joaten da urtero odola emateak \u2013modalitate guztietan\u2013 osasun-sistemarentzat duen garrantziari buruz hitz egitera. Gainera, topaketa horietan odola emateko aukera ematen zaie gure ikasleei eta gure ikastetxeak kokatuta dauden udalerrietako herritarrei."}, {"text_idx": "#000044", "text": "LHren GEK zigiluaren bitartez, Ikaslan Bizkaiak Lanbide Heziketaren ekosistemaren esker ona erakutsi nahi dio Euskadiko Odol Emaileen Elkarteari, jarduera solidarioak sustatzen dituelako. Halaber, diploma-emate horren bidez, Bizkaiko LHko ikastetxeen elkarteak ekimen horretan eta beste ekimen batzuetan lankidetzan jarraitzeko duen konpromisoa berresten du, bidezkoagoa eta berdinzaleagoa izango den gizarte bat eraikitze aldera."}, {"text_idx": "#000046", "text": "Futura-k eta Endo-Fap-ek, Italiako Sizilia eskualdeko LHko ikastetxeek, beren ateak ireki dizkie Ikaslan Bizkaiko ikastetxeetako zuzendariei zein elkarteko ordezkariei urriaren 25etik aurrera. Nazioartekotze-ekimen hau Erasmus+ programako proiektuen barruan dago, Ekintza Nagusi 1: pertsonen heziketa-mugikortasuna (KA1) atalekoen barruan."}, {"text_idx": "#000047", "text": "Joan den urriaren 25ean, Ikaslan Bizkaia sareko 21 parte-hartzaileak Futura \u2013 Istruzione e Formazione Professionale-ren Trapaniko egoitzara iritsi ziren, Sizilian zehar hamar kokaleku dituen LHko ikastetxera. Filippo Cirinesi zuzendariak eta Giovanni Vultaggio aholkulariak ikastetxearen misioa eta Lanbide Heziketak Italiako hezkuntza-sisteman duen balioa aurkeztu dituzte Bizkaiko taldearekin, eta zentrora bertoratutako zirenak Trapaniren egoitzako instalazioetan barrena gidatu dituzte. Ile-apainketako, estetikako eta ongizateko tailerrak eta ostalaritzako ikasleen sorkuntzak izan ziren bisita honen ardatz, eta jardunaldia amaitzeko, ikasleei eta irakasleei egin zitzaien inkesta aurkeztu zen, zerbitzu berriak sortzeko eta ikaslegoaren beharretara egokitzeko."}, {"text_idx": "#000048", "text": "Hurrengo egunean, taldea Palermora joan zen Endo-Fap \u2013 Ente Nazionale Don Orione zentroa ezagutzera, Salvatore Iacono zuzendariaren eskutik. Bertako irakasleek ikastetxeko metodologia didaktikoak aurkeztu zituzten, ikasleen zeharkako gaitasunen garapena azpimarratuz, eta jatetxe-arloko edo marketineko zikloetako ikasleek egindako ekitaldi bat jarri zuten adibide gisa."}, {"text_idx": "#000049", "text": "Erasmus+ programaren barruan dauden eta Europar Batasunaren diru-laguntza jasotzen duten nazioartekotze-jardunaldi hauekin, Ikaslan Bizkaiko zuzendaritzek eta langileek Italiako Lanbide Heziketako sistemaren berezitasunak eta jardunbide egokiak ezagutzeko aukera izan dute. Zuzendaritza- eta irakasle-taldeen nazioartekotzea Ikaslan Bizkaiaren giltzarrietako bat da, eta LH garatzea eta hobetzea ahalbidetzen duten jardunbide egokien truke hauekin jarraitzea espero dugu."}, {"text_idx": "#000052", "text": "\u201cEuskara, batzen gaituena!\u201d lemapean, Lanekik Euskadiko LHko erakundeetako eta enpresetako ehun bat ordezkari elkartu zituen hezkuntza- eta lan-eremuetan euskararen normalkuntzari buruz mintzatzeko. Lexuri Ugarte Aretxagak, Arabako Foru Aldundiko Euskara eta Gobernu Irekiko zuzendariak, eman zion hasiera jardunaldi honi, Ethazi metodologian, LH Dualaren ereduan eta ekintzailetzan euskarari ematen ari zaion bultzada aztertu zuena."}, {"text_idx": "#000053", "text": "Mendizabala LHIIko zuzendari den Javier Otxoa de Alaizaren mintzaldiaren ostean, Eusko Jaurlaritzako Lanbide Heziketako Sailburuordetzako Plangintza eta Antolaketako zuzendariak, Nicola\u0301s Sagarzazu Alzuak, euskarazko LHko zikloetan izan den ikaslegoaren hazkundea azpimarratu zuen. Konkretuki, 2018-2019 ikasturtearekin alderatuz, B eta D ereduetan matrikulatu diren ikasleen kopurua 5.000 pertsonetan hazi dela adierazi zuen Sagarzazuk. Hori kontuan hartuta, ikasleen % 50 baino gehiago euskarazko Lanbide Heziketako zikloetan matrikulatuta daude ikastetxe guztiak kontuan hartuta, eta % 60 baino gehiago ikastetxe publikoen kasuan. Datu honek joera aldaketa nabaria erakusten du duela 8 urteko datuekin alderatuta; izan ere, datu horien arabera, ikasleen % 25ak baino ez zuen LHko ziklorik euskaraz ikasten."}, {"text_idx": "#000055", "text": "Hizkuntza-normalkuntzarako bideari laguntzearren, Hizkelanek beren arloetan euskara era esanguratsuan sustatu duten erakunde, enpresa eta eragileak saritu nahi ditu. Aitorpen hauetako bat Iurreta LHIIko, Ikaslan Bizkaia sarea osatzen duten 28 ikastetxeetako bateko, zuzendari ohi den Toma\u0301s Maguregik jaso du, eta gure erakundeak zoriondu egin du erretiroa hartu ondoren lortutako lorpenagatik."}, {"text_idx": "#000056", "text": "Hizkelan jardunaldia Laneki elkartearen ekimena da, Ikaslan Bizkaia barne hartzen duen LHko erakundeen elkartea, gure erakundean eta ikastetxeetan euskararen normalkuntzan dugun inplikazioaren barruan. Lanekiren helburu nagusia euskarazko eduki didaktikoak sortzea eta materiala itzultzea da, Jakinbai webgunearen bidez lortutako dokumentazio guztia jendearen eskura jarriz. Era berean, irakasleek aukera dute bere kontura itzulitako edo sortutako materialak webgunean jartzeko, ikastetxeen arteko elkarlana sustatzeko."}, {"text_idx": "#000057", "text": "La entrada Euskal LH publikoan matrikulatutako ikasleen % 60 baino gehiagok euskaraz ikasten dute se publico\u0301 primero en IkaslanBizkaia."}, {"text_idx": "#000058", "text": "#Me#Us#Now proiektuaren lehen azterlanak LHko ekosistemako ikasleek eta irakasleek klima-aldaketari buruz dituzten kezkak adierazi ditu, bai beren hurbileko inguruan zein mundu osoan duen eraginagatik dituztenak."}, {"text_idx": "#000059", "text": "Lau hilabeteko lanaren ondoren, #Me#Us#Now elkarteak kualifikazio baxuko pertsonek klima-aldaketari buruz duten ikuspegiei buruzko Nazioz Gaindiko Ikerketa-txostena argitaratu du. Proiektuaren lehen mugarri izan den lan hau lau herrialde partehartzaileetako (Austria, Espainia, Italia eta Irlanda) erakundeek zuzendu duten ikerketa dokumentalaren eta landa-azterketaren emaitza izan da."}, {"text_idx": "#000060", "text": "Dokumentazio-faseak herrialde bakoitzak klima-aldaketaren inguruan duen egoera aztertu du, arazo honi aurre egiteko inplementatzen ari diren politikak eta estrategiak azpimarratuz eta gazteak ingurumen-erronka honetan kontzientziatzeko eta inplikatzeko prestakuntza-ekintzak nabarmenduz. Horrez gain, azterketa-kasuak ere aipatu dira, herrialde bakoitzeko gazteek ingurumenaren alde egindako ekintza bati erreferentzia eginez."}, {"text_idx": "#000061", "text": "Landa-azterketaren helburua gazteek klima-aldaketaren inguruan zer kontzientzia duten, arazo honi aurre egitera zein interes mugitzen dien, bidean aurkitzen dituzten erronkak eta ikasi dituzten jakintzak eta estrategiak ezagutzea izan da. Gai hauetako bakoitza LHn ikasketak hasi diren ikasleei eta beren irakasleei zuzendutako inkestekin aztertu da. Guztira, 296 ikaslek eta 94 irakaslek hartu dute parte analisi honetan."}, {"text_idx": "#000062", "text": "Ikasleen % 55ak eta irakasleen % 22ak oraindik ez dituzte Garapen Jasangarrirako Helburuak edo GJH ezagutzen"}, {"text_idx": "#000063", "text": "Inkestatutako 390 pertsonetatik, ikasle guztien % 55ak eta irakasleen % 22ak ez zituzten ezagutzen Garapen Jasangarrirako Helburuak (GJH). Emandako arrazoien artean, GJHak ikusgai egiten dituzten baliabideen irisgarritasun falta aipatu da; konkretuki, helduei prestakuntza ematen dieten hitzetan, baliabide hauen tamaina txikiak irakurketa zailtzen du."}, {"text_idx": "#000064", "text": "Bi taldeek ingurumenaren arloan aldaketa bati aurre egin behar zaiola adierazi dute, eta hainbat arlotan beren ezagutza hobetzeko interesa adierazi dute, hala nola bizimoduaren aldaketan, sare sozialetako ekintzan, komunitatearen parte-hartzean eta negozio jasangarriei ekiteko aukeretan."}, {"text_idx": "#000065", "text": "LHko ikastetxeetako ikasleen kontzientzia klimatikoari buruzko ikerketa-txosten hau #Me#Us#Now proiektua gidatzen duen hiru halako ikuspegian oinarritzen da:"}, {"text_idx": "#000066", "text": "\u201cNi\u201d-aren ikuspegia: zer esan nahi du klima-aldaketak ikerketaren xede-taldearentzat, ikasleentzat?\n\u201cGu\u201d-aren ikuspegia: norekin hitz egiten dute ikasleen klima aldaketari buruz?\n\u201cOrain\u201d-aren ikuspegia: zer egin dezakete ikasleek orain klima aldaketari aurre egiteko?"}, {"text_idx": "#000067", "text": "Galdera horiei erantzuteak oinarri gisa balio digu proiektuaren hurrengo faseei aurre egiteko. Etapa horiek LHko ikastetxeetako irakasle-taldeei lagunduko dien gida bat diseinatu, probatu eta prestatzera bideratuta daude, ikasleen artean ingurumenaren narriadura arinduko duten jarduerak susta ditzaten."}, {"text_idx": "#000068", "text": "#Me#Us#Now proiektua Erasmus+ programaren barruan sartzen da, Funtsezko Ekintza 2: Erakunde eta instituzioen arteko lankidetzaren baitan, eta klima-aldaketaren aurkako baliabideak garatzera bideratuta dago, LHn eta haren hezkuntza-programetan balio iraunkorrak eta berdeak ezartzeko helburuarekin."}, {"text_idx": "#000069", "text": "Esteka honetan deskarga dezakezu ikerketa-txostena."}, {"text_idx": "#000070", "text": "La entrada #Me#Us#Now: klima-kontzientziari buruzko Ikerketa-txostena se publico\u0301 primero en IkaslanBizkaia."}, {"text_idx": "#000072", "text": "Urriaren 6an, PRALINE-ren bosgarren PLA-ko lehen egunean, 10 herrialde parte-hartzaileetako ordezkariak TEKO \u2013 Tallina Teeninduskool edo Tallingo Zerbitzu Eskolan elkartu ziren, jardunbide egokien trukeari hasiera emateko. Lehenengo eta behin, gerturatu zirenek Estoniako hezkuntza-sistemaren eta, espezifikoki, nagusiak prestatzeko sistemaren azalpena jaso zuten, estoniar hezkuntzari eta LHri lotutako hainbat ordezkarien eskutik, hala nola Tallingo Ekonomia Eskolako zuzendari den Triini Laasi-O\u0303ige, Eduenable OU\u0308ko Helen Arus, edo Estoniako Hezkuntza eta Zientzia Ministerioan Nagusien Hezkuntza-politiken buru den Merlin Tatrik. Hauek guztiek Estoniako heziketaren berezitasunak azpimarratu zituzen, PISA 2018 txostenean Irakurketan eta Zientzian 5. izan dena, eta Tatrikek bizitza osoko ikaskuntza zein nagusien prestakuntza zabaltzen ari direla adierazi zuen. Hala ere, baieztapen hau aurretik goi-mailako ikasketak zituztenen artean bakarrik da egia, eta gehien behar duten pertsonengana heltzea erronka handia da."}, {"text_idx": "#000073", "text": "Geroago, Karin Ku\u0308npassek, kood/Jo\u0303hvi ikastetxeko zuzendariak, ekintzaileen talde batek sortutako ekimen pribatu hau aurkeztu zuen, irakaslerik ez duena eta ikasleak prestatzeko beste modu bat jarraitzen duena, hauei metodologia guztiz praktikoa eta ordenagailuak erabiltzeko aukera emanez, guztiz doan. Bestetik, Yngve Rosenbladek, Estoniar Kualifikazioen Erakundeko Analista burua, bilera honen gai giltzarria azpimarratu zuen: digitalizazioa eta honen inguruko trebetasunak COVID osteko ekonomian. Lehen eguneko ekintzak bukatzeko, Erresuma Batuko Unibertsitateen Elkarteko Margerite Hoggek erakunde parte-hartzaileek beren herrialdeko LHko sistemei buruz egin zituzten inkesten emaitzak eta ondorioak aurkeztu zituen."}, {"text_idx": "#000074", "text": "Hezkuntzaren eraldaketa digitala, Estoniaren lehentasuna"}, {"text_idx": "#000075", "text": "Hezkuntza-sisteman dagoen digitalizazio-premiaren azterketa ostiralean jarraitu zuen Harnon, Estoniako Hezkuntza eta Gazteria Kontseiluan. Heli Aru-Chabilan, Nazioartekotze Saileko burua, hezkuntza- eta gazteria-politiken inplementazioaz arduratzen den gobernu-erakunde honi buruz mintzatu zen. Ondoren, Kerli Poz\u030coginak, Digital Accelerator-eko zuzendariak, herrialde osoan zehar digitalizazioa beharrezkoa egitearen beharra azpimarratu zuen, ikasle gazteak, ikasle nagusiak eta irakasleak barne hartuz. Baina trebetasun hauek ez dira bereizi behar, zeharkakoak izatea da asmoa. Ekimen hau eskola eta erakunde atzeratuenak digitalizatzeko jaio zen, baina gaur borondatez egiten den programa da, trebetasun digitalak garatzen jarraitu nahi duten irakasle eta ikastetxeentzat."}, {"text_idx": "#000076", "text": "Azkenaurreko jardunbide egokia Estoniako Langabeziaren Aseguruaren Kutxako lan-merkatuko prestakuntzako zerbitzuburuak, Jevgenia Smirnovak, aurkeztu zuen. Erakunde publiko honek langabezia-arriskuan dauden pertsonentzat laneratze-planak diseinatzen ditu. Plan hauek arreta berezia jasotzen dute, pertsona nagusiak lan jakin batzuetarako prestatzeko zein mundu modernoaren lanerako trebetasun digitalak garatzeko modua baitira. Ekimen honi esker, langileek lan egiteko eta kualifikazioak lortzeko aukera daukate, 292 \u20acra heldu daitekeen dirulaguntza bat jasotzen duten bitartean."}, {"text_idx": "#000077", "text": "Bukatzeko, e-Estonia Informazio Zentroan Eraldaketa Digitaleko aholkulari den Carmen Raalek herrialdeko eraldaketa digitalaren prozesua deskribatu zuen, 1960an hasi zena Zibernetikako Institutuaren sorrerarekin. 1996an, Tiger Leap proiektuak teknologian eta azpiegituran inbertsio handia ekarri zuen, hezkuntza ardatz izanik. Gaur, Estoniako sektore publikoaren izapide gehienak online bidez egin daitezke, enpresak sortzea ere barne hartuta, eta herritarren % 98ak errenta-aitorpena era digitalean egiten dute. Signe Ambrek, Hezkuntza eta Gazteria Kontseiluko zuzendariak, bukaera eman zion bilerari hezkuntzan trebetasun digitalen eta IKTetako profilen premia azpimarratuz, batez ere LHko sisteman, zeinetan ikasleen % 9,8ak eremu honetan garatzen ari diren."}, {"text_idx": "#000078", "text": "PRALINE proiektuak Europar Batasunaren Erasmus+ programaren diru-laguntzak jasotzen ditu, eta 10 herrialde europarren lankidetza batzen du, Herberehetako MBO Raad zentroa proiektuaren koordinatzaile izanik. Azken bilera honekin, Ikaslan Bizkaiak eta gainontzeko erakunde parte-hartzaileek elkarteko kide baten digitalizazio-prozesuari buruz ikasteko aukera izan dute, eta mundu modernoak eskatzen dituen trebetasun digitalei lotutako jardunbide egokiak partekatu dituzte."}, {"text_idx": "#000079", "text": "La entrada Heziketa modernorako trebetasun digitalen beharra PRALINE proiektuaren bosgarren bileraren ardatz izan da se publico\u0301 primero en IkaslanBizkaia."}]